CELEX: 32019D1957
Language: bg
Date: 2019-11-25 00:00:00
Title: Решение за изпълнение (ЕС) 2019/1957 на Комисията от 25 ноември 2019 година относно оценката, извършена съгласно Регламент (ЕС) 2018/1139 на Европейския парламент и на Съвета, във връзка с освобождаване от някои основни изисквания на Регламент за изпълнение (ЕС) № 923/2012 на Комисията, предоставено от Обединеното кралство (нотифицирано под номер С(2019) 8345) (само текстът на английски език е автентичен) (текст от значение за ЕИП)

27.11.2019   
               
               
                  BG
               
               
                  Официален вестник на Европейския съюз
               
               
                  L 306/35
               
            
         РЕШЕНИЕ ЗА ИЗПЪЛНЕНИЕ (ЕС) 2019/1957 НА КОМИСИЯТА
         от 25 ноември 2019 година
         относно оценката, извършена съгласно Регламент (ЕС) 2018/1139 на Европейския парламент и на Съвета, във връзка с освобождаване от някои основни изисквания на Регламент за изпълнение (ЕС) № 923/2012 на Комисията, предоставено от Обединеното кралство
         (нотифицирано под номер С(2019) 8345)
         (само текстът на английски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 71, параграф 2 от него,
         като има предвид, че:
         
                     (1)
                  
                  
                     На 20 септември 2019 г. Обединеното кралство уведоми Комисията, Агенцията за авиационна безопасност на Европейския съюз („Агенцията“) и другите държави членки, че е предоставило освобождаване съгласно член 71, параграф 1 от Регламент (ЕС) 2018/1139 на всички оператори на въздухоплавателни средства, експлоатирани в границите на Обединеното кралство на височина до 3000 фута над морското равнище и в рамките на въздушно пространство клас D, от изискванията, определени в точка SERA.5005, буква а) (правила за визуални полети (VFR) от приложението към Регламент за изпълнение (ЕС) № 923/2012 на Комисията (2). В уведомлението за освобождаването се посочва, наред с другото, че предходното и идентично с него освобождаване, за което Комисията е била уведомена на 17 април 2019 г., се отменя, считано от 12 септември.
                  
               
                     (2)
                  
                  
                     Горепосоченото освобождаване се разрешава, когато въздухоплавателното средство лети при следния сбор от условия: i) само през деня, ii) със скорост, която според неговия индикатор за въздушна скорост не превишава 140 възли, за да се даде достатъчна възможност за визуално наблюдение на останалото въздушно движение и всякакви препятствия с цел избягване на сблъсък, iii) безоблачно и с видимост до повърхността и, ако въздухоплавателното средство не е вертолет, с видимост в полет не по-малко от 5 km, а ако въздухоплавателното средство е вертолет — с видимост в полет не по-малко от 1500 m.
                  
               
                     (3)
                  
                  
                     Обединеното кралство е предоставило това освобождаване, за да улесни безопасния преход към бъдещите изисквания за въздушното пространство, определени в преразгледания му план за действие на високо равнище, и по-специално за да осигури време за изпълнение на процедурните промени в обслужването на въздушното движение, необходими за безопасното прилагане на съответните изисквания за SERA и за модернизацията на въздушното пространство. Накрая, Обединеното кралство представи описание на различните мерки за смекчаване на последиците от освобождаването.
                  
               
                     (4)
                  
                  
                     Освобождаването е било предоставено за периода от 12 септември 2019 г. до 25 март 2020 г. От 2014 г. Обединеното кралство е издало осем освобождавания от точка SERA.5005, буква а) на приложението към Регламент за изпълнение (ЕС) № 923/2012 с обща продължителност от шестдесет и един месеца (3). Въз основа на принципа, че новите правила се прилагат незабавно спрямо бъдещите последици на положение, възникнало при действието на старата норма, осеммесечните срокове, посочени в член 71, параграф 2 от Регламент (ЕС) 2018/1139, се изчисляват, като се включват периодите преди влизането в сила на посочения регламент. Като взе предвид това, Агенцията оцени дали са изпълнени условията на член 71, параграф 1 от посочения регламент, и стигна до заключението, че някои от тях не са изпълнени.
                  
               
                     (5)
                  
                  
                     Комисията е съгласна с препоръката на Агенцията.
                  
               
                     (6)
                  
                  
                     Съгласно член 71, параграф 1 от Регламент (ЕС) 2018/1139 дадена държава членка може да предостави освобождаване само на физическо или юридическо лице, за което се отнася посоченият регламент, „в случай на неотложни непредвидени обстоятелства, засягащи тези лица, или на спешни оперативни нужди на тези лица“ и когато са спазени всички условия, изброени в букви а) — г) от посочения член.
                  
               
                     (7)
                  
                  
                     Комисията счита, че освобождаването не отговаря на условието за „спешни оперативни нужди“. Това заключение се потвърждава от многократното издаване на едно и също освобождаване от 13 ноември 2014 г. насам. Многократното повтаряне на освобождаването показва, че срокът му не е ограничен, както и че действителната цел е да се поддържа дългосрочна дерогация от точка SERA.5005, буква а), а не да се отговори на конкретна спешна оперативна нужда на лице, за което се отнасят тези разпоредби. Освен това фактът, че Обединеното кралство е посочило в своето уведомление, че не е наложило минимално разстояние до облаците във въздушно пространство от клас D и че е декларирало, че ще предприеме действия за постигане на съответствие с Регламент за изпълнение (ЕС) № 923/2012 в дългосрочен план, не променя този извод.
                  
               
                     (8)
                  
                  
                     Предвид гореизложеното не е необходимо Комисията да оценява дали са изпълнени условията по член 71, параграф 1, букви а) — г) от Регламент (ЕС) 2018/1139. Комисията обаче отбелязва следното:
                  
               
                     (9)
                  
                  
                     Комисията счита, че освобождаването не отговаря на условието на член 71, параграф 1, буква а) от Регламент (ЕС) 2018/1139, защото нуждите, породени от това освобождаване, могат да бъдат посрещнати чрез други средства в съответствие с регламента. В действителност, въпреки твърденията на Обединеното кралство, Регламент за изпълнение (ЕС) № 923/2012 позволява подходящо удовлетворяване на тези нужди без да се предоставя освобождаване. Съгласно посочения регламент полетите могат да се изпълняват като „полети по особени правила за визуални полети“, както е предвидено в точка SERA.5010 (Полети по особени правила за визуални полети в контролирани зони), които контролът на въздушното движение позволява да се изпълняват в контролирана зона при метеорологични условия, по-лоши от предвидените за визуални полети. Друг вариант е при нужда в даден клас на въздушното пространство да се допуснат полети, съвместими с по-малко ограничителен клас, да се вземат предвид решения като: прекласифициране на съответното въздушно пространство или промяна на съответната част от него чрез определяне на ограничение или резервиране на въздушното пространство, или подчасти с по-малко ограничителни класове (напр. коридори), както е предвидено в точка SERA.6001, буква а).
                  
               
                     (10)
                  
                  
                     Накрая, освобождаването не отговаря на изискванията за безопасност и не съответства на съществените изисквания на Регламент (ЕС) 2018/1139. В това отношение Комисията се позовава на своето предишно решение (съображения 11—13) относно освобождаване от точка SERA.5005, буква а) от приложението към Регламент за изпълнение (ЕС) № 923/2012 (4).
                  
               
                     (11)
                  
                  
                     От гореизложеното става ясно, че прилагането на освобождаването, за което Комисията беше уведомена на 17 април 2019 г., засяга сериозно степента на безопасност и не отговаря на общите цели по отношение на безопасността, заложени в Регламент (ЕС) 2018/1139.
                  
               
                     (12)
                  
                  
                     Комисията също така отбелязва, че съгласно предишното ѝ решение относно освобождаване от точка SERA.5005, буква а) от приложението към Регламент за изпълнение (ЕС) № 923/2012 (5), Обединеното кралство е трябвало да отмени освобождаването, а не да удължи срока му на действие, както е направило.
                  
               
                     (13)
                  
                  
                     На 29 март 2017 г. Обединеното кралство представи уведомление за намерението си да се оттегли от Съюза в съответствие с член 50 от Договора за Европейския съюз (ДЕС). Съгласно член 50, параграф 3 от ДЕС Договорите престават да се прилагат спрямо оттеглящата се държава от датата на влизане в сила на споразумението за оттегляне или при липса на такова споразумение — две години след представянето на уведомлението, освен ако Европейският съвет в съгласие със засегнатата държава членка не реши с единодушие да продължи този срок. Срокът бе удължаван три пъти, за последен път — с Решение (ЕС) 2019/1810 на Европейския съвет (6), с което той бе удължен до 31 януари 2020 г. най-късно.
                  
               
                     (14)
                  
                  
                     На 11 януари 2019 г. с Решение (ЕС) 2019/274 (7) Съветът разреши подписването на споразумението за оттегляне, договорено на равнище преговарящи на 14 ноември 2018 г. Съюзът потвърди своята готовност да пристъпи бързо към неговото подписване и сключване, в случай че парламентът на Обединеното кралство одобри споразумението за оттегляне. В четвърта част от споразумението за оттегляне (8) се предвижда преходен период, започващ от датата на влизане в сила на споразумението, през който правото на Съюза ще продължи да се прилага спрямо и в Обединеното кралство, както е определено в него.
                  
               
                     (15)
                  
                  
                     При всички случаи настоящото решение се прилага само докато правото на Съюза се прилага спрямо и в Обединеното кралство,
                  
               ПРИЕ НАСТОЯЩОТО РЕШЕНИЕ:
         
            Член 1
            Предоставеното от Обединеното кралство освобождаване от изискванията по точка SERA.5005, буква а) от приложението към Регламент за изпълнение (ЕС) № 923/2012, за което на 20 септември 2019 г. то уведоми Комисията, Агенцията за авиационна безопасност на Европейския съюз и останалите държави членки и което позволява визуалните метеорологични условия, минималните стойности за разстоянието до облаците и правилата за визуални полети да не спазват изискването за поддържане на подходящо разстояние до облаците, не отговаря на условията на член 71, параграф 1 от Регламент (ЕС) 2018/1139.
         
         
            Член 2
            Адресат на настоящото решение е Обединеното кралство Великобритания и Северна Ирландия.
         
         
            Съставено в Брюксел на 25 ноември 2019 година.
            
               
                  За Комисията
               
               Violeta BULC
               
                  Член на Комисията
               
            
         
         
            (1)  ОВ L 212, 22.8.2018 г., стр. 1.
         
            (2)  Регламент за изпълнение (ЕС) № 923/2012 на Комисията от 26 септември 2012 г. за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010 (ОВ L 281, 13.10.2012 г., стр. 1).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Решение C (2016) 7654 final на Комисията от 30 ноември 2016 г. относно отказ на разрешение на Обединеното кралство да предостави освобождаване от някои съществени изисквания, предвидени в Регламент (ЕС) № 923/2012 на Комисията.
         
            (5)  Решение C (2016) 7654 final.
         
            (6)  Решение (ЕС) 2019/1810 на Европейския съвет, взето в съгласие с Обединеното кралство от 29 октомври 2019 година за продължаване на срока по член 50, параграф 3 от Договора за Европейския съюз (ОВ L 278I, 30.10.2019 г., стр. 1).
         
            (7)  Решение (ЕС) 2019/274 на Съвета от 11 януари 2019 г. относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 47 I, 19.2.2019 г., стр. 1).
         
            (8)  Споразумение за оттегляне на Обединено кралство Великобритания и Северна Ирландия от Европейския съюз и Европейската общност за атомна енергия (ОВ C 144 I, 25.4.2019 г., стр. 1).